AAV ปิดสวยบวกกว่า 5% รับข่าวขายหุ้นบ.ย่อย “แอร์เอเชียมาเลฯ”
AAV ปิดสวยบวกกว่า 5% รับข่าวขายหุ้นบ.ย่อย "แอร์เอเชียมาเลฯ"
31 พ.ค. 2559

ผู้สื่อข่าวรายงานว่า ราคาหุ้นบริษัท เอเชีย เอวิเอชั่นจำกัด (มหาชน) หรือ AAV ปิดตลาดวันนี้อยู่ที่ 6.30 บาท ปรับขึ้น 5% มาอยู่ที่ เพิ่มขึ้น 0.30 บาท มูลค่าซื้อขาย 666.27 ลบ.

นายสยาม ติยานนท์ นักวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ราคาหุ้น AAV วันนี้ปรับตัวขึ้นได้ดีกว่าตลาดฯ คาดว่าจะเป็นการเข้ามาเล่นเก็งกำไรของนักลงทุนในประเด็นเรื่องที่มีข่าวออกมาว่า บริษัท แอร์เอเชีย ในมาเลเซียได้รับข้อเสนอซื้อหุ้นใน บริษัท เอเชีย เอวิเอชั่น แคปปิตอล ซึ่งเป็นธุรกิจเช่าซื้อเครื่องบินของบริษัท มูลค่า 1,000 ล้านเหรียญสหรัฐฯ (ราว 3.5 หมื่นล้านบาท)
อย่างไรก็ดี ราคาหุ้น AAV ที่ปรับตัวขึ้นในเช้านี้คงเป็นการเล่นเก็งกำไรกันทางอ้อม จาก Sentiment ข่าวที่เกิดขึ้นกับ”แอร์เอเชีย”มากกว่า ซึ่งก่อนหน้านี้ก็เคยมีข่าวว่า”คิงพาวเวอร์”สนใจเข้าลงทุนในแอร์เอเชีย หากเข้ามาซื้อจริงไม่ว่าจะซื้อจากฝั่งไหนก็ตาม ก็ถือว่าแอร์เอเชียได้พันธมิตรใหม่เข้ามา นอกจากนี้ ยังเป็นการเชื่อมต่อธุรกิจจากนโยบายทางบริษัทแม่ แอร์เอเชีย เบอร์ฮาร์ด ที่มาเลเซีย เพราะคิงพาวเวอร์ต้องการจะขายดิวตี้ฟรี ออนไลน์ ทั้งกรุ๊ปของแอร์เอเชีย
อนึ่ง AAV ถือหุ้น บริษัท ไทยแอร์เอเชีย ในสัดส่วน 55% และทาง “แอร์เอเชีย เบอร์ฮาร์ด” ถือหุ้น บริษัท ไทยแอร์เอเชีย ในสัดส่วน 45% แต่ทางกลุ่ม”ธรรศพลฐ์ แบเลเว็ลด์”ถือหุ้น AAV ในสัดส่วนประมาณ 44%
ทั้งนี้ ทางฝ่ายวิจัย ยังคงแนะนำ”ซื้อ”หุ้น AAV ด้วยราคาเป้าหมาย 7 บาท/หุ้น โดยคาดว่าผลประกอบการงวดไตรมาส 2/59 น่าจะยังออกมาดี จากตัวเลขจำนวนผู้โดยสารที่น่าจะออกมาใกล้เคียงกับจำนวนผู้โดยสารในไตรมาส 1/59 ที่เติบโต 18% และในส่วนราคาน้ำมันที่เป็นต้นทุนก็ได้มีการทำเฮจจิ้งไว้แล้ว 76% ในไตรมาส 2/59 ที่ราคา 55 เหรียญฯ ซึ่งยังต่ำกว่าต้นทุนน้ำมันงวดไตรมาส 2/58 ที่มี 82 เหรียญฯ ดังนั้นจึงมองว่า AAV ยังน่าจะเติบโตได้ดี